
 TRGOVAČKI SUD U ZAGREBU
        Stalna služba u Karlovcu
  Karlovac, Trg hrvatskih branitelja 1/II

U   I M E   R E P U B L I K E   H R V A T S K E

R J E Š E N J E

            Trgovački sud Zagrebu, Stalna služba u Karlovcu, po sucu Jadranki Mađeruh, kao stečajnom sucu, u predstečajnom postupku povodom prijedloga dužnika Q. DOM d.o.o., Markušbrijeg, Markušbrijeg 136, OIB: 52927534822, za otvaranje predstečajnog postupka, 4. srpnja 2019.

r i j e š i o   j e

	Odbija se prijedlog dužnika Q. DOM d.o.o., Markušbrijeg, Markušbrijeg 136, OIB: 52927534822, za otvaranje predstečajnog postupka.

Obrazloženje

	Dužnik Q. DOM d.o.o., Markušbrijeg, Markušbrijeg 136, OIB: 52927534822, (dalje: Dužnik) je 17. lipnja 2019. podnio prijedlog za otvaranje predstečajnog postupka. Kao predstečajni razlog dužnik je naveo da u očevidniku redoslijeda osnova za plaćanje koji vodi Financijska agencija ima više evidentiranih osnova za plaćanje, koje je trebalo na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa.

	Uz prijedlog dostavljen je i očevidnik o redoslijedu plaćanja s obračunom kamata od 17. lipnja 2019. (list 92 do 101 spisa) iz kojeg proizlazi da je stanje blokade računa 2.403.414,08 kn. 

	Iz potvrde FINA-e o blokadi računa i novčanih sredstava dužnika od 4. srpnja 2019., koju je dužnik naknadno dostavio po traženju suda, proizlazi da je na računima i novčanim sredstvima dužnika  na taj dan evidentirano 135 dana neprekidne blokade, a nepodmirene obveze na dan izdavanja potvrde iznose 2.720.072,97 kn (list 113 spisa). 

	Temeljem čl.4. st.1. Stečajnog zakona (Narodne novine broj 71/15, 104/17, dalje:SZ-a) predstečajni postupak se može otvoriti ako sud utvrdi postojanje prijeteće nesposobnosti za plaćanje. Prijeteća nesposobnost  za plaćanje postoji ako predlagatelj učini vjerojatnim da dužnik svoje postojeće obveze neće moći ispuniti o dospjeću. 

	Smatrat će se da postoji prijeteća nesposobnost za plaćanje ako u trenutku podnošenja prijedloga nisu nastale okolnosti zbog kojih se smatra da je dužnik postao trajnije nesposoban za plaćanje i ako: 
1. dužnik u očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa ili 
1. duže od 30 dana kasni s isplatom plaće koja radniku pripada prema ugovoru o radu, pravilniku o radu, kolektivnom ugovoru ili posebnom propisu, odnosno prema drugom aktu kojim se uređuje obveza poslodavca prema radniku ili
1. u roku od 30 dana ne uplati doprinose i poreze prema plaći iz podstavka 2. ovog stavka, računajući od dana kada je radniku bio dužan isplatiti plaću (čl.4. st.2. SZ-a).

	U trenutku podnošenja prijedloga za otvaranje predstečajnog postupka, tj. 17. lipnja 2019. neprekidna blokada dužnikovog računa bila je 118 dana.

	Temeljem čl.5. st. 2. SZ-a stečajni razlozi su nesposobnost za plaćanje i prezaduženost.

	Nesposobnost za plaćanje postoji ako dužnik ne može trajnije ispunjavati svoje dospjele novčane obveze (čl.6. st.1. SZ-a). 

	Smatrat će se da je dužnik nesposoban za plaćanje:
1. ako u očevidniku redoslijeda osnova za plaćanje koji vodi Financijska agencija ma jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa,
1. ako nije ispatio tri uzastopne plaće koje radniku pripadaju prema ugovoru o radu, pravilniku o radu, kolektivnom ugovoru ili posebnom propisu, odnosno prema drugom aktu kojim se uređuju obveze poslodavca prema radniku (čl.6. st.2. SZ-a).

	U konkretnom slučaju dužnik je nesposoban za plaćanje jer ne može trajnije ispunjavati svoje dospjele novčane obveze u smislu odredbe čl.6. st.2. alineja 1. SZ-a te je ispunjen stečajni razlog, a ne predstečajni razlog kako to dužnik navodi u prijedlogu za otvaranje predstečajnog postupka.

	Dakle, u trenutku podnošenja prijedloga za otvaranje predstečajnog postupka, tj. 17. lipnja 2019. bio je ispunjen stečajni razlog nesposobnosti za plaćanje s obzirom da je tada na računu dužnika bilo evidentirano 118 dana neprekidne blokade.

	Slijedom navedenog valjalo je prijedlog dužnika za otvaranje predstečajnog postupka odbiti, pa je odlučeno kao u izreci ovog rješenja, s obzirom da nisu ispunjene pretpostavke za otvaranje predstečajnog postupka u smislu čl.33. st.1. SZ-a.
	 	
U Karlovcu 4. srpnja 2019.
                                                                                                            Sudac: 
                                                                                                              Jadranka Mađeruh,v.r.




Za točnost otpravka-
ovlašteni službenik:
                                                                                                                      Draženka Prpić

UPUTA O PRAVNOM LIJEKU:

Protiv ovog rješenja dopuštena je žalba Visokom trgovačkom sudu RH u Zagrebu. Žalba se podnosi putem ovog suda, u 3 primjerka, u roku 8 dana od dana dostave prijepisa ovog rješenja.


Dna:
1. Podnositelj prijedloga - dužnik
1. e-Oglasna ploča suda
1. spis

